《代山人春夜閒情》
明代·陈子升

麝月窥鸿宝，春宵劳羽人。兰舒绡帐额，粟冻绡杯唇。

仙女元名绡，仙楼况是银。谁能徒服鍊，今夕慕横陈。

横陈自不难，芳情何繇殚。花香三岛路，春动七星坛。

东桑八茧稚，西桃百子团。南林正蓊蔚，北斗未阑干。

峰前神女戏，海上丱兮欢。彩女淮南鼎，仙童魏帝丸。

似觌莲华井，如逢积绡峦。山花胡蝶蕊，径竹凤凰竿。

竿举凤凰仪，苕鲜翡翠嬉。鹢眸屡以运，龙驾自躨跜。

踟跦光细网，灵蔡舞神蓍。风环音若语，云步意弥卑。

天老终来教，曼倩始甘饴。讵愁乌兔驶，宁遵牛女期。

七宝方诸液，双鸾苏合脂。飞遁多烦惑，君来时见治。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。